By M. M. Ihsan | Publish Date: Jun 16 2018 11:55AM
Ni ce na je aka min allurar hutun haihuwa. Bayan sati biyu sai al’ada ta zo, ta yi kwanaki 10 ta tafi. Bayan sati biyu har ila yau sai ta sake zuwa ga shi yanzu sati na uku ake ciki amma yana zuwa. Shi ne nake neman shawara.
Amsa: E dama ai irin wadannan allurai da magungunan hutun haihuwa ana fadawa wadanda za su yi amfani da su cewa zai iya rikita al’ada ko ma ta dauke baki daya na tsawon lokaci har mace ta zata ko wani juna biyu ta samu. Da alama rikicewar ta yi kamari ne haka, amma ana sa rai bayan watanni biyu zuwa uku abu zai zo ya daidaita, wato sabon lissafi ya daidaita. Domin kusan lissafinki na da kafin a yi allurar ya tafi kenan sai dai wani sabon lissafi. To wannan sabon lissafi shi ake fatan ya daidaitu bayan ’yan watanni.
Idan bai daidaitu ba bayan ’yan watanni ko kuma zubar jini tana baki tsoro, ko kuma ta tafi ta ki dawowa na fiye da wata, to alamu ne na cewa sai an koma an kara bincikar dalili.
Sauran abubuwan da za a iya samu idan ana allurar shi ne kiba, wanda ke nufin mata marasa nauyi da yawa idan suna son kumari ma za su iya yinta. Akwai kuma ciwon kai jefi-jefi da za a iya ji, da tashin zuciya da sauransu. Idan allurar wadda ake sa wa karkashin fata ce za a iya cirewa, amma idan ta cikin nama ce ba za a iya cirewa ba sai bayan watanni uku aikinta ya kare. Don haka aka fi son ta karkashin fata domin wasu ma za su rasa abinda ke musu dadi a duniya idan ba cireta aka yi ba. Da an cireta shikenan sai su fara jin dadi, jiki ya dawo kamar yadda yake da kafin a yi allurar. Duk wadannan alamu saboda sinadarin progesterone ne da ke cikin allurar.
To shawarar kenan a takaice ita ce ki dan yi hakuri na ’yan watanni ki ga ya abin zai kasance, abin zai daidaitu ko kuwa a’a. Idan ya daidaitu shikenan a ci gaba da alluran, idan ba ta daidaitu ba, kuma ba ki gamsu da irin wannan allura ba, sai a yi wata kamar ta karkashin fata ita ma a jarraba.